Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (pieteikums EGF/2011/005 PT/Norte-Centro Automotive no Portugāles) /* COM/2011/0664 galīgā redakcija */





PASKAIDROJUMA RAKSTS Eiropas Parlamenta, Padomes un Komisijas 2006. gada 17. maija Iestāžu nolīguma par budžeta disciplīnu un pareizu finanšu pārvaldību[1] 28. punktā paredzēta Eiropas Globalizācijas pielāgošanās fonda (EGF) izmantošana ar elastības mehānisma starpniecību ar nosacījumu, ka maksimālā summa finanšu shēmas attiecīgās pozīcijās nedrīkst pārsniegt 500 miljonus euro gadā. Attiecībā uz EGF ieguldījumiem piemērojamie noteikumi ir izklāstīti Eiropas Parlamenta un Padomes 2006. gada 20. decembra Regulā (EK) Nr. 1927/2006 par Eiropas Globalizācijas pielāgošanās fonda izveidi[2]. Portugāle 2011. gada 6. jūnijā iesniedza pieteikumu EGF/2011/005 PT/Norte-Centro Automotive EGF finansiālā ieguldījuma saņemšanai pēc darbinieku atlaišanas trijos uzņēmumos, kuri darbojas NACE 2. redakcijas 29. nodaļā (Automobiļu, piekabju un puspiekabju ražošana)[3] NUTS II reģionos Norte (PT11) un Centro (PT16) Portugālē. Pēc šā pieteikuma rūpīgas pārbaudes Komisija saskaņā ar Regulas (EK) Nr. 1927/2006 10. pantu secināja, ka minētajā regulā paredzētie nosacījumi finansiālā ieguldījuma saņemšanai ir izpildīti. PIETEIKUMA KOPSAVILKUMS UN ANALĪZE Galvenie dati: || EGF atsauces Nr. || EGF/2011/005 Dalībvalsts || Portugāle 2. pants || b) Iesaistītie uzņēmumi || 3 NUTS II reģioni || Norte (PT11) Centro (PT16) NACE 2. redakcijas nodaļa || 29. nodaļa (Automobiļu, piekabju un puspiekabju ražošana) Pārskata periods || 1.7.2010.–1.4.2011. Datums, kad sāk sniegt individualizētos pakalpojumus || 1.7.2010. Pieteikuma datums || 6.6.2011. Atlaisto darbinieku skaits pārskata periodā || 726 Atlaistie darbinieki, kam paredzēts atbalsts || 726 Individualizēto pakalpojumu izdevumi (EUR) || 2 241 100 EGF īstenošanas izdevumi[4] (EUR) || 95 000 EGF īstenošanas izdevumi (%) || 4,07 Kopējais budžets (EUR) || 2 336 100 EGF ieguldījums (65 %) (EUR) || 1 518 465 1. Pieteikums tika iesniegts Komisijai 2011. gada 6. jūnijā, un 2011. gada 18. jūlijā tika iesniegta papildu informācija. 2. Pieteikums atbilst Regulas (EK) Nr. 1927/2006 2. panta b) apakšpunktā noteiktajiem nosacījumiem par EGF izmantošanu, un tas tika iesniegts savlaicīgi, t. i., 10 nedēļu laikā, kā noteikts minētās regulas 5. pantā. Saikne starp atlaišanas gadījumiem un nozīmīgām strukturālām pārmaiņām pasaules tirdzniecības modeļos globalizācijas vai globālās finanšu un ekonomikas krīzes ietekmē 3. Lai pierādītu saikni starp atlaišanas gadījumiem un globālo finanšu un ekonomikas krīzi, Portugāle apgalvo, ka krīze spēcīgi ietekmējusi autorūpniecības nozari visā pasaulē. Komisija jau ir atzinusi, ka, ņemot vērā to, ka 60–80 % (atkarībā no dalībvalsts) no jaunajām automašīnām Eiropā tiek pirktas uz kredīta, finanšu krīze, kuras dēļ saruka ražošana, īpaši spēcīgi ietekmēja autorūpniecību. Saskaņā ar Eiropas Autoražotāju asociācijas (ACEA) datiem pieprasījums pēc jauniem automobiļiem Eiropas Savienībā 2009. gadā bija par 5,6 % zemāks nekā 2008. gadā un par 13,3 % zemāks nekā 2007. gadā, kas bija gads pirms krīzes. Tādējādi ES sekoja tendencei, kas bija vērojama vispasaules līmenī, kur pieprasījums pēc jauniem automobiļiem 2009. gadā bija par 5,6 % zemāks nekā 2008. gadā. Tā kā pieprasījums saruka, automobiļu ražotāji vēl būtiskāk samazināja savu ražošanas apjomu. Automobiļu ražošanas apjoms Eiropas Savienībā 2009. gadā samazinājās un bija par 17 % mazāks nekā 2008. gadā un par 23 % mazāks nekā 2007. gadā. Šī lejupslīde turpinājās līdz 2010. gadam. Saražoto automobiļu apjoms ES 2010. gada pirmajos trijos ceturkšņos bija par 14 % zemāks nekā tajā pašā laikposmā 2008. gadā. 4. Tā kā samazinājās automašīnu ražošanas apjoms, pazeminot arī pieprasījumu pēc automašīnu elektroiekārtām, un nebija iespējams vēl vairāk samazināt ražošanas izmaksas, nācās slēgt Krombert & Schubert Portugal, Lda un Lear ražotnes Gvardā. Leoni Wiring Systems Viana, Lda slēgšanas iemesls bija krīzes izraisītā smagā ekonomiskā situācija un ražotnes pārcelšana uz Maroku. 5. Argumenti saistībā ar iepriekš minētajiem gadījumiem[5], kuri attiecas uz autorūpniecības nozari un kuros darbinieku atlaišana bija tiešas krīzes sekas, paliek spēkā. Atlaišanas gadījumu skaita noteikšana un atbilstība 2. panta b) apakšpunkta kritērijiem 6. Portugāle iesniedza šo pieteikumu saskaņā ar Regulas (EK) Nr. 1927/2006 2. panta b) apakšpunkta intervences kritērijiem, saskaņā ar kuriem deviņu mēnešu laikā jābūt vismaz 500 darbinieku atlaišanas gadījumiem uzņēmumos, kas dalībvalstī darbojas tajā pašā NACE 2. redakcijas nodaļā vienā reģionā vai divos kaimiņu reģionos NUTS II līmenī. 7. Pieteikumā minēti 726 atlaišanas gadījumi, kuri deviņu mēnešu pārskata periodā (no 2010. gada 1. jūlija līdz 2011. gada 1. aprīlim) notikuši trijos uzņēmumos, kas darbojas NACE 2. redakcijas 29. nodaļā (Automobiļu, piekabju un puspiekabju ražošana)[6] un atrodas NUTS II reģionos Norte (PT11) un Centro (PT16). Kopējo darbinieku atlaišanas gadījumu skaitu aprēķināja saskaņā ar Regulas (EK) Nr. 1927/2006 2. panta otrās daļas otro ievilkumu. Paskaidrojums par minēto atlaišanas gadījumu neparedzamību 8. Portugāles iestādes apgalvo, ka automobiļu ražotāji izdarīja spiedienu uz piegādātājiem, lai tie samazinātu savu peļņas daļu. Krīzes izraisītā pēkšņā un straujā automobiļu pieprasījuma krituma dēļ, kas notika 2009. gadā un nebija iepriekš paredzams, ievērojami samazinājās ražošanas jaudas izmantojums. Eiropas automobiļu detaļu ražotāji nolūkā samazināt ražošanas izmaksas izvēlējās optimizēt ražošanas jaudu dažās ražotnēs, slēdzot citas. Uzņēmumu, kuros atlaida darbiniekus, un darba ņēmēju, kuriem paredzēta palīdzība, noteikšana 9. Pieteikums attiecas uz 726 atlaišanas gadījumiem šādos trijos uzņēmumos. Uzņēmumi un atlaišanas gadījumu skaits Leoni Wiring Systems Viana, Lda || 332 Kromberg & Schubert Portugal, Lda || 120 Delphi Automotive Systems – Portugal, S.A. || 274 Kopējais uzņēmumu skaits: 3 || Kopējais atlaišanas gadījumu skaits: 726 10. Palīdzība ir paredzēta visiem 726 atlaistajiem darbiniekiem. Tomēr Portugāles iestādes, pamatojoties uz iepriekšējo pieredzi EGF ieguldījumu pārvaldībā, lēš, ka EGF palīdzības saņemšanai pieteiksies apmēram 500 darba ņēmēji. 11. Darba ņēmēju, kuriem paredzēta palīdzība, iedalījums ir šāds. Kategorija || Skaits || Procenti Vīrieši || 248 || 34,16 Sievietes || 478 || 65,84 ES pilsoņi || 726 || 100 Personas, kas nav ES pilsoņi || 0 || 0 Vecumā no 15 līdz 24 gadiem || 3 || 0,41 Vecumā no 25 līdz 54 gadiem[7] || 709 || 97,66 Vecumā no 55 līdz 64 gadiem || 14 || 1,93 Vecāki par 64 gadiem || 0 || 0 12. Trijiem darba ņēmējiem ir ilgstošas veselības problēmas vai invaliditāte. 13. Iedalījums pa profesionālajām kategorijām ir šāds. Kategorija || Skaits || Procenti Vadītāji || 15 || 2,07 Kvalificēti darbinieki || 14 || 1,93 Speciālisti || 99 || 13,64 Ierēdņi || 57 || 7,85 Pakalpojumu nozares darbinieki || 1 || 0,13 Kvalificēti strādnieki un amatnieki || 9 || 1,24 Iekārtu un mašīnu operatori || 474 || 65,29 Vienkāršās profesijas || 57 || 7,85 14. Iedalījums pa izglītības līmeņiem ir šāds. Izglītības līmenis || Skaits || Procenti Pamatizglītība[8] || 469 || 64,60 Vidējā izglītība || 221 || 30,44 Terciārā izglītība || 36 || 4,96 15. Saskaņā ar Regulas (EK) Nr. 1927/2006 7. pantu Portugāle ir apliecinājusi, ka tiek piemērota sieviešu un vīriešu līdztiesības un nediskriminēšanas politika un ka tā tiks piemērota arī dažādajos īstenošanas posmos, jo īpaši saistībā ar piekļuvi EGF. Attiecīgās teritorijas un tās iestāžu un ieinteresēto personu raksturojums 16. Norte reģions ir visblīvāk apdzīvotā valsts daļa, kurā ir viszemākais ienākumu līmenis uz iedzīvotāju un visaugstākais bezdarba līmenis. Iedzīvotāju izglītības un kvalifikācijas līmenis ir zems. Minētais reģions lielā mērā ir atkarīgs no rūpniecības un tajā ir īpaši attīstītas tādas tradicionālas rūpniecības nozares kā tekstilrūpniecība, apģērbu, apavu un korķa ražošana, kas ir nozīmīgas eksporta preces. Lauksaimniecības jomā attīstītas ir piena un vīna (īpaši portvīna) nozares, savukārt nākotnē varētu attīstīties mežsaimniecība. 17. Centro reģions ir retāk apdzīvots, un tajā notiek sabiedrības novecošana (novecošanas indekss 2009. gadā bija 153 %, pārsniedzot valsts vidējo indeksu 118 %). Reģiona rūpniecības pamatā ir dažādas tradicionālas ražošanas struktūras, kuras var pastāvēt, pateicoties lētam darbaspēkam un nepietiekamai konkurētspējai. Šis aspekts apvienojumā ar iedzīvotāju zemo izglītības un kvalifikācijas līmeni (apmēram 46 % ekonomiski aktīvo iedzīvotāju ir sešu vai mazāk klašu izglītība) varētu būt iemesls šā reģiona zemajiem ražošanas rādītājiem. Bezdarba līmenis ir zems galvenokārt tāpēc, ka notiek ekonomiski aktīvo iedzīvotāju migrācija uz pilsētām vai ārvalstīm. 18. Galvenās iesaistītās iestādes ir valsts pārvaldes iestāde Instituto do Emprego e Formação Profissional (IEFP, I.P.), kam ir decentralizēti nodarbinātības dienesti un profesionālās izglītības centri, arodbiedrības STIMM, SINDEL un SIMA, kā arī Associação de Fabricantes para a Industria Automóvel-AFIA (Portugāles autobūves nozares ražotāju asociācija). Citas svarīgas ieinteresētās personas ir kopīgie profesionālās apmācības centri (centri, kurus pārvalda IEPF, I.P un nozares partneri: darba devēju organizācijas un/vai arodbiedrības, piemēram, CINEL, CEPRA, INOVINTER un CEFOSAP). Atlaišanas gaidāmā ietekme uz nodarbinātību vietējā, reģionālā vai valsts mērogā 19. Saskaņā ar valsts statistikas institūta (VSI) datiem bezdarba līmenis Portugālē 2010. gada trešajā ceturksnī bija 10,9 %, t. i., par 1,1 % augstāks nekā attiecīgajā periodā 2009. gadā. Bezdarba līmenis Norte reģionā 2009. gada trešajā ceturksnī bija 11,6 %, savukārt attiecīgajā periodā 2010. gadā tas sasniedza 13,2 % un ir augstākais valstī. Centro reģionā bezdarba līmenis palielinājās nedaudz (no 7,2 % līdz 7,4 % iepriekš minētajā periodā). 20. Minētajiem atlaišanas gadījumiem ir liela ietekme vietējā līmenī, ņemot vērā tādu faktoru apvienojumu, kas kopā rada neierastu un sarežģītu situāciju attiecīgo reģionu darba ņēmējiem. 21. Divi reģioni, kuros notikuši minētie atlaišanas gadījumi, jau ir apstiprināti EGF atbalsta saņemšanai iepriekšējā lietā EGF/2009/001 PT/Norte-Centro. Finansējuma saskaņotā individualizēto pakalpojumu pakete un tās paredzamo izmaksu sadalījums, tostarp tās papildināmība ar struktūrfondu finansētām darbībām 22. Ir ierosināti šādi pasākumi, kas visi ir saistīti, veidojot saskaņotu individualizēto pakalpojumu paketi, kuras mērķis ir no jauna integrēt darba ņēmējus darba tirgū. – Informācija, profilēšana un profesionālā orientācija. Informatīvās un profilēšanas darbības ietver visu potenciālo atbalsta saņēmēju informēšanu par pieejamajiem pasākumiem, darba ņēmēju aicināšanu tajos aktīvi piedalīties, informēšanu par darba tirgu, kā arī tādu darba ņēmēju individuālo nodarbinātības plānu noteikšanu un pielāgošanu, kuros jāizklāsta pasākumi, kur darba ņēmēji plāno piedalīties. Minētās informēšanas un profilēšanas darbības veiks nodarbinātības dienesti, un tām netiek piešķirts EGF līdzfinansējums. Profesionālā orientācija ietver darbības saistībā ar tādiem horizontāliem jautājumiem kā motivācija darbam, motivācija apmācībai un pārkvalifikācijai un mūžizglītība, personisko izaugsmi un pašapziņas celšanu, kā arī ieteikumus darba meklētājiem. Pabalsts maltītēm un transportam tiks piešķirts saskaņā ar stingriem ierobežojumiem un nosacījumiem. – Prasmju atzīšana, apstiprināšana un sertifikācija. Ar atzīto Centros de Novas Oportunidades (jauno iespēju centru) palīdzību darba ņēmēji apzināsies zināšanas un prasmes, ko tie dzīves laikā apguvuši formālās un neformālās izglītības vidē. Individuālajās un grupu sesijās kopā ar profesionāliem pasniedzējiem darba ņēmēji sagatavos portfolio, kurā tiks iekļauti mācību procesa apliecinājumi, tādējādi nodrošinot, ka tiek apstiprinātas akadēmiskās prasmes un/vai profesionālās iemaņas. – Profesionālā apmācība. Darba ņēmējiem tiks nodrošināta to izglītības un prasmju līmenim atbilstošākā apmācība, kas palīdzēs viņiem drīz atkal iekļauties darba tirgū. Tiks rīkoti divkāršās sertifikācijas (vispārējās un profesionālās) mācību kursi pieaugušajiem; daļa kursu tiks organizēta kā modulāra apmācība (elastīga mācību sistēma, ko organizē īstermiņa apmācības vienībās un kas izklāstīta valsts kvalifikāciju kataloga apmācības kritērijos), un daļa kā īpaša apmācība, kas atbilst konkrētām darba tirgus vajadzībām. Minētos mācību kursus nodrošinās profesionālās apmācības centri un citas atzītas kompetentas iestādes, kuras nosaka IEFP, IP[9]. Pabalsts apmācībai, maltītēm, transportam, personu apdrošināšanai nelaimes gadījumā un izmitināšanai tiks piešķirts saskaņā ar stingriem ierobežojumiem un nosacījumiem. – Stipendija apmācībai pēc personīgas iniciatīvas. Šāda stipendija nodrošinās darba ņēmējiem iespēju apmeklēt piemērotus apmācības kursus, kurus viņi būs piekrituši iekļaut savā individuālajā nodarbinātības plānā un kurus organizē atzītas mācību iestādes. Viņiem tiks nodrošināta iespēja secīgi vai vienlaikus apmeklēt vairāk nekā vienu kursu. Šādas apmācības dalībniekiem saskaņā ar stingriem nosacījumiem tiks piedāvāta stipendija līdz 8000 euro (mācību izmaksu segšanai un mācību pabalsta izmaksai). – Atbalsts personām, kas darbu meklē patstāvīgi. Šādu stipendiju piešķir darba ņēmējiem, kas EGF individualizētās pasākumu paketes īstenošanas laikā atrod jaunu pilna laika darbu. Stipendijas apmērs ir atkarīgs no piedāvātā līguma ilguma, un to var palielināt, ja jaunā darbavieta atrodas vairāk nekā 100 km attālumā no darba ņēmēja dzīvesvietas. – Stimuls darba devējiem. Lai veicinātu jaunu darbavietu izveidi, darba devējiem var piešķirt finansiālu atbalstu, ja tie paraksta pilna laika līgumu ar darba ņēmēju, kas saņem EGF atbalstu. Līgums jānoslēdz vismaz uz 12 mēnešiem, un tiem darba devējiem, kuri ar darba ņēmējiem noslēdz līgumu uz neierobežotu laiku, izmaksā lielāku summu. – Atbalsts uzņēmējdarbībai. Darba ņēmējiem, kuri vēlas izveidot savu uzņēmumu, tiks organizētas īpašas mācības, lai viņi varētu apgūt zināšanas un prasmes, kas nepieciešamas, lai izveidotu un vadītu mazu uzņēmumu. Mācību kursu apmeklējums ir obligāts priekšnoteikums tam, lai varētu lemt par atbalsta sniegšanu uzņēmuma dibināšanai, izņemot gadījumus, kad tiek apstiprināts, ka mācības ir apmeklētas iepriekš vai arī persona, kas piesakās atbalstam, jau ir guvusi attiecīgu pieredzi. Projekta tehniskais atbalsts ietver darbības, kuras nodrošina atbalstu uzņēmējdarbības idejas izstrādē, uzņēmējdarbības plāna sagatavošanā un uzņēmuma izveidē, kā arī projekta papildu pasākumus pirmajā darbības gadā. Apdrošināšana nelaimes gadījumā un pabalsts maltītēm un transportam tiks piešķirts saskaņā ar stingriem ierobežojumiem un nosacījumiem. – Atbalsts uzņēmuma izveidē. Kad būs pabeigta apmācība un sagatavošana uzņēmējdarbībai, darba ņēmēji saņems neatmaksājamu subsīdiju 20 000 euro apmērā par katru izveidoto darba vietu (līdz trim darba vietām), tostarp arī par pašu projekta īstenotāju. Izveidotajās darba vietās jāpieņem citi EGF atbalsta saņēmēji vai bezdarbnieki, kas reģistrējušies reģiona nodarbinātības dienestos, turklāt tam jābūt pilna laika darbam vismaz uz diviem gadiem. – Integrācijas plāns. Laikposmā no sešiem līdz divpadsmit mēnešiem darba ņēmējiem tiks nodrošināta darba pieredze vismaz 30 stundas nedēļā. Šā pasākuma mērķis ir panākt, lai šie darba ņēmēji nezaudētu saskarsmi ar darba ņēmējiem, netiktu izolēti, nezaudētu motivāciju un varētu apgūt jaunas zināšanas un prasmes, tādējādi uzlabojot savas nodarbinātības iespējas pēc integrācijas perioda. Darba ņēmēji ierobežotu laiku strādās pie darba devēja, kurš negūst peļņu; līdz ar to viņiem būs tiesības saņemt pabalstu maltītēm un transportam, apdrošināšanu, kā arī ikmēneša pabalstu, kas aizstās algu. 23. EGF īstenošanas izdevumi, kas ietverti pieteikumā saskaņā ar Regulas (EK) Nr. 1927/2006 3. pantu, attiecas uz sagatavošanas, pārvaldības un kontroles, kā arī uz informēšanas un reklāmas pasākumiem. 24. Individualizētie pasākumi, kurus ierosina Portugāles iestādes, ir aktīvi darba tirgus pasākumi, kas atbilst Regulas (EK) Nr. 1927/2006 3. pantā definētajām piemērotajām darbībām. Pēc Portugāles iestāžu aprēķiniem šo pakalpojumu kopējās izmaksas ir 2 241 100 euro un EGF īstenošanas izdevumi ir 95 000 euro (4,24 % no kopējās summas). Kopējais ieguldījums, kas pieprasīts no EGF, ir 1 518 465 euro (65 % no kopējām izmaksām). Darbības || Aprēķinātais to darba ņēmēju skaits, kam paredzēta palīdzība || Aprēķinātās izmaksas par vienu darba ņēmēju, kam paredzēta palīdzība (EUR) || Kopējās izmaksas (EGF un valsts līdzfinansējums) (EUR) Individualizēti pakalpojumi (Regulas (EK) Nr. 1927/2006 3. panta pirmā daļa) Informācija, profilēšana un profesionālā orientācija[10] (Orientação profissional) || 100 || 165 || 16 500 Prasmju atzīšana, apstiprināšana un sertifikācija (RVCC) || 40 || 640 || 25 600 Profesionālā apmācība (Formação profissional) || 100 || 6000 || 600 000 Stipendija apmācībai pēc personīgas iniciatīvas (Subsidio à formação por iniciativa individual) || 75 || 4000 || 300 000 Atbalsts personām, kas darbu meklē patstāvīgi (Apoio à auto-colocação) || 100 || 1100 || 110 000 Stimuls darba devējiem (Apoio à contratação) || 60 || 2400 || 144 000 Atbalsts uzņēmējdarbībai (Apoio à criação do proprio emprego ou empresa - formação e apoio técnico ao projecto) || 50 || 2100 || 105 000 Atbalsts uzņēmuma izveidē (Apoio à criação da empresa) || 35 || 20 000 || 700 000 Integrācijas plāns (Planos de integração) || 75 || 3200 || 240 000 Starpsumma par individualizētiem pakalpojumiem || || 2 241 100 EGF īstenošanas izdevumi (Regulas (EK) Nr. 1927/2006 3. panta trešā daļa) Sagatavošanas darbības || || 2000 Pārvaldība || || 90 000 Informācija un reklāma || || 2000 Kontroles pasākumi || || 1000 EGF īstenošanas izdevumu starpsumma || || 95 000 Kopējās aprēķinātās izmaksas || || 2 336 100 EGF ieguldījums (65 % no kopējām izmaksām) || || 1 518 465 25. Portugāle apliecina, ka iepriekš aprakstītie pasākumi papildina darbības, kas tiek finansētas no struktūrfondu līdzekļiem. Portugāle arī apņemas nodrošināt skaidru revīzijas izsekojamību attiecībā uz EGF finansētajiem pasākumiem un apliecina, ka šo darbību īstenošanai nepieprasīs un neizmantos citu ES finansējumu. Datums(-i), kurā(-os) sākti vai plānots sākt individualizētos pakalpojumus atlaišanas skartajiem darba ņēmējiem 26. Individualizētos pakalpojumus, kas ietverti EGF līdzfinansējumam iesniegtajā saskaņotajā paketē, Portugāle atlaišanas skartajiem darba ņēmējiem sāka sniegt 2010. gada 1. jūlijā. Tāpēc šajā datumā sākas periods, kurā var piemērot jebkādu palīdzību, ko varētu piešķirt no EGF. Procedūras apspriedēm ar sociālajiem partneriem 27. EGF pieteikums tika iesniegts IEFP, I.P. direktoru padomes sanāksmē 2011. gada 21. jūnijā. IEFP, I.P., kas ir arī EGF vadošā un maksājumu iestāde Portugālē, ir trīspusēja struktūra (valdības, darba devēju un darba ņēmēju pārstāvji). 28. Portugāles iestādes apstiprināja, ka ir ievērotas valsts un ES tiesību aktos noteiktās prasības attiecībā uz kolektīvo atlaišanu. Informācija par darbībām, kas ir obligātas saskaņā ar valsts tiesību aktiem vai atbilst koplīgumiem 29. Attiecībā uz Regulas (EK) Nr. 1927/2006 6. pantā noteiktajiem kritērijiem Portugāles iestādes pieteikumā: · apstiprināja, ka EGF finansiālais ieguldījums neaizvieto pasākumus, par ko atbild uzņēmumi atbilstīgi valsts tiesību aktiem vai kolektīvajiem līgumiem; · pierādīja, ka ar pasākumiem atbalsta individuālus darba ņēmējus un šos pasākumus neizmanto uzņēmumu vai nozaru pārstrukturēšanai; · apstiprināja, ka atbilstīgie iepriekš minētie pasākumi netiek finansēti no citiem ES finanšu instrumentiem. Pārvaldības un kontroles sistēmas 30. Portugāle paziņoja Komisijai, ka finansiālo ieguldījumu pārvaldīs un kontrolēs valsts nodarbinātības dienests Instituto do Emprego e Formação Profissional, I.P. (IEFP, I.P.). Vispārējo pārvaldību uzņemsies nodarbinātības departaments, savukārt darbības pārvaldību veiks IEFP, I.P Norte un Centro reģionālās delegācijas. Vispārējo finanšu pārvaldību uzņemsies finanšu un pārvaldības kontroles departaments. Par atbalstu apstiprināšanu un izmaksu atbildēs Norte un Centro reģionālās delegācijas. Lielāko daļu aktīvo pasākumu īstenos nodarbinātības dienesti un partneriestādes, proti, kopīgie profesionālās apmācības centri. Portugāle ir apliecinājusi, ka attiecīgajās iestādēs un to starpā tiks ievērots funkciju nošķiršanas princips. 31. Par EGF piemērošanas revīziju un kontroli atbildēs Eiropas Sociālā fonda pārvaldības institūts Instituto de Gestão do Fundo Social Europeu (IGFSE, I.P.). Finansējums 32. Pamatojoties uz Portugāles pieteikumu, ierosinātais EGF ieguldījums saskaņotajai individualizēto pakalpojumu paketei (tostarp EGF īstenošanas izdevumu segšanai) ir 1 518 465 euro, t. i., 65 % no kopējām izmaksām. Komisijas ierosinātais piešķīrums no fonda ir pamatots ar Portugāles sniegto informāciju. 33. Ņemot vērā EGF finansiālā ieguldījuma maksimāli iespējamo apjomu, kas noteikts saskaņā ar Regulas (EK) Nr. 1927/2006 10. panta 1. punktu, kā arī iespējas pārdalīt apropriācijas, Komisija ierosina izmantot EGF līdzekļus iepriekš minētajā apmērā; līdzekļi piešķirami atbilstoši finanšu shēmas 1.a pozīcijai. 34. Ņemot vērā ierosināto finansiālā ieguldījuma apjomu, vairāk nekā 25 % no EGF maksimālā gada apjoma paliks pieejami piešķīrumiem pēdējos četros gada mēnešos, kā noteikts Regulas (EK) Nr. 1927/2006 12. panta 6. punktā. 35. Komisija, nākot klajā ar šo priekšlikumu par EGF izmantošanu, sāk vienkāršoto trīspusējo sarunu procedūru atbilstoši 2006. gada 17. maija Iestāžu nolīguma 28. punkta prasībām, lai nodrošinātu abu budžeta lēmējinstitūcijas iestāžu vienošanos par vajadzību izmantot EGF un par nepieciešamo summu. Komisija aicina pirmo no abām budžeta lēmējinstitūcijas iestādēm, kas atbilstīgā politiskā līmenī panāk vienošanos par EGF izmantošanas priekšlikuma projektu, informēt otru iestādi un Komisiju par tās nodomiem. Budžeta lēmējinstitūcijas iestāžu nesaskaņu gadījumā tiks sasaukta oficiāla trīspusēja sanāksme. 36. Komisija atsevišķi iesniedz līdzekļu pārveduma pieprasījumu, lai 2011. gada budžetā iekļautu īpašas saistību apropriācijas, kā paredzēts 2006. gada 17. maija Iestāžu nolīguma 28. punktā. Maksājumu apropriāciju avots 37. Maksājumu apropriāciju palielināšanu EGF budžeta pozīcijā pieprasīs, izmantojot vispārēju pārvietojumu. Apropriācijas no šīs budžeta pozīcijas tiks izmantotas, lai segtu pašreizējās piemērošanas izdevumus 1 518 465 euro apmērā. Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (pieteikums EGF/2011/005 PT/Norte-Centro Automotive no Portugāles) EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Eiropas Parlamenta, Padomes un Komisijas 2006. gada 17. maija Iestāžu nolīgumu par budžeta disciplīnu un pareizu finanšu pārvaldību[11] un jo īpaši tā 28. punktu, ņemot vērā Eiropas Parlamenta un Padomes 2006. gada 20. decembra Regulu (EK) Nr. 1927/2006 par Eiropas Globalizācijas pielāgošanās fonda izveidi[12] un jo īpaši tās 12. panta 3. punktu, ņemot vērā Eiropas Komisijas priekšlikumu[13], tā kā: (1) Eiropas Globalizācijas pielāgošanās fonds (EGF) tika izveidots, lai sniegtu papildu atbalstu darba ņēmējiem, kuri atlaisti no darba saistībā ar lielajām strukturālajām izmaiņām, kas globalizācijas dēļ ir notikušas pasaules tirdzniecības modeļos, un lai palīdzētu viņiem no jauna iekļauties darba tirgū. (2) Attiecībā uz pieteikumiem, kas iesniegti kopš 2009. gada 1. maija, EGF darbības joma ir paplašināta, iekļaujot tajā atbalstu darba ņēmējiem, kuru atlaišana ir tieši saistīta ar pasaules finanšu un ekonomikas krīzi. (3) Saskaņā ar 2006. gada 17. maija Iestāžu nolīgumu EGF var izmantot, nepārsniedzot maksimālo summu, kas ir 500 miljoni euro gadā. (4) Portugāle 2011. gada 6. jūnijā iesniedza pieteikumu izmantot EGF attiecībā uz atlaišanas gadījumiem 3 uzņēmumos, kas darbojas NACE 2. redakcijas 29. nodaļas (Automobiļu, piekabju un puspiekabju ražošana) nozarē un atrodas NUTS II reģionos Norte (PT11) un Centro (PT16), un līdz 2011. gada 18. jūlijam iesniedza papildu informāciju. Šis pieteikums atbilst Regulas (EK) Nr. 1927/2006 10. panta prasībām par finansiālo ieguldījumu noteikšanu. Tāpēc Komisija ierosina izmantot summu 1 518 465 euro apmērā. (5) Tāpēc EGF būtu jāizmanto, lai sniegtu finansiālu ieguldījumu saistībā ar Portugāles iesniegto pieteikumu, IR PIEŅĒMUŠI ŠO LĒMUMU. 1. pants Eiropas Savienības 2011. finanšu gada vispārējā budžetā Eiropas Globalizācijas pielāgošanas fondu (EGF) izmanto, lai nodrošinātu 1 518 465 euro saistību un maksājumu apropriācijām. 2. pants Šo lēmumu publicē Eiropas Savienības Oficiālajā Vēstnesī. [Briselē/Strasbūrā], Eiropas Parlamenta vārdā — Padomes vārdā — priekšsēdētājs priekšsēdētājs [1] OV C 139, 14.6.2006., 1. lpp. [2] OV L 406, 30.12.2006., 1. lpp. [3] Eiropas Parlamenta un Padomes 2006. gada 20. decembra Regula (EK) Nr. 1893/2006, ar ko izveido NACE 2. red. saimniecisko darbību statistisko klasifikāciju, kā arī groza Padomes Regulu (EEK) Nr. 3037/90 un dažas EK regulas par īpašām statistikas jomām (OV L 393, 30.12.2006., 1. lpp.). [4] Saskaņā ar Regulas (EK) Nr. 1927/2006 3. panta trešo daļu. [5] EGF/2010/002 Cataluña Automoción, COM(2010)453 galīgā redakcija, EGF/2010/004 Wielkopolskie, COM(2010)616 galīgā redakcija, EGF/2010/031 GM Belgium COM(2011)212 galīgā redakcija un EGF/2011/003 Arnsberg and Düsseldorf COM(2011)447 galīgā redakcija. [6] Eiropas Parlamenta un Padomes 2006. gada 20. decembra Regula (EK) Nr. 1893/2006, ar ko izveido NACE 2. red. saimniecisko darbību statistisko klasifikāciju, kā arī groza Padomes Regulu (EEK) Nr. 3037/90 un dažas EK regulas par īpašām statistikas jomām (OV L 393, 30.12.2006., 1. lpp.). [7] 22,6 % (vecumā no 25 līdz 34 gadiem), 55 % (vecumā no 35 līdz 44 gadiem) un 20,1 % (vecumā no 45 līdz 54 gadiem). [8] Portugālē pamatizglītības/obligātās izglītības ilgums šobrīd ir deviņi gadi. Tomēr obligātās izglītības ilgumu gados aprēķina pēc personas dzimšanas gada (cilvēkiem, kas dzimuši līdz 1966. gada 31. decembrim obligātās izglītības ilgums ir četri gadi, cilvēkiem, kas dzimuši laikposmā no 1967. gada 1. janvāra līdz 1980. gada 31. decembrim, ― seši gadi, un cilvēkiem, kas dzimuši pēc 1981. gada 1. janvāra, ― deviņi gadi). [9] Instituto do Emprego e Formação Profissional–IEFP, IP (Nodarbinātības un profesionālās apmācības institūts) ir valsts nodarbinātības dienests, kura mērķis ir veicināt darba vietu radīšanu un kvalitāti, kā arī risināt bezdarba problēmu, īstenojot aktīvu nodarbinātības politiku un apmācības iespējas. [10] Šie pasākumi tiks piedāvāti visiem 726 atlaistajiem darbiniekiem. Tomēr minētās informēšanas un profilēšanas darbības veiks nodarbinātības dienesti, kuriem EGF līdzfinansējums netiks piešķirts. Tie 100 dalībnieki, kuriem budžetā ir paredzēti līdzekļi, saņems pabalstus maltītēm un transportam vai par piedalīšanos specializētos profesionālās orientācijas kursos. [11] OV C 139, 14.6.2006., 1. lpp. [12] OV L 406, 30.12.2006., 1. lpp. [13] OV C […], […], […]. lpp.